Begjær

**De største tingene i livet, kaster også de lengste skyggene ...**

Og kanskje var det en skygge der … i Begynnelsen ... i den mytiske fortellingen om Edens Hage. Et paradis trer frem, og myldrer over av liv, glede og skjønnhet …   
men en samtidig en skygge: *Noe mangler! Noe er ennå ikke blitt til …*og så trer en usynlig skikkelse frem: *En lengtende Gud.*

Som bøyer seg ned, samler jord og leire, og former en livløs kropp.

Og så skjer det (blåselyd) Gud blåser sin Ånd inn i kroppen av jord, og den blir *levende*. Mennesket reiser seg. Bærer av Guds eget bilde!

Og kanskje er det nå det skjer! Fra nå av bærer vi det i oss, og med oss, for alltid.   
*En lengsel etter liv!*   
  
Og det er dette begjæret dreier seg om, tror jeg:   
En lengsel etter liv, etter livsfylde! En forventning om noe godt.   
  
Begjæret, i seg selv, er hverken feil eller syndig! Det er først og fremst dypt menneskelig, og vi kan ikke unnvære det …   
  
*Det er begjæret som får oss opp om morgenen ...*

*Som for oss til å ville gjøre verden til et bedre sted ...  
Det får oss til å elske …*

*Det driver oss mot Gud.*

*og det driver Gud mot mennesket.*

Men vi mennesker kan ikke skape liv! *Vi kan bare motta liv.*Fordi vi er skapt, kan vi bare kjenne oss selv på dypet *i relasjon,* til vår Skaper og hverandre. Å være menneske er derfor å være forgjengelig, avhengig, sårbar, og begrensa.   
  
Vi er dødelige, samtidig som vi bærer vi på denne lengselen etter evighet - *vi vil beholde vår livspust!* Denne blandingen av natur og ånd, skaper en uro i oss – en angst.  
   
Men Paradis er lukket. Vi kan ikke dra tilbake, i hvert fall ikke i dette livet.  
I fortellingen om Adam og Eva, når de måtte forlate hagen og to engler ble satt til å vokte inngangen, så står det at de slår seg ned i landet Nod – som betyr *rastløshetens og uroens land.*Men er ikke det ikke her vi lever alle sammen?   
  
Å være menneske, er å lære seg å leve med savn, tap og begrensninger.   
Vi kan ikke løse vår eksistensielle angst. Men vi kan akseptere den, og da modnes vi – også som kristne. For det er midt i vår eksistensielle angst, at vi er kalt til å øve vår tillitt til Gud.   
   
 **Så når blir begjæret vårt problematisk?**Jo, jeg tror det er når vi ser sårbarhet og begrensninger som en forbannelse. Da utvikler vi fort et gudskompleks, og begjæret blir grenseløst.   
  
Og dette er tragedien (og ironien) med det grenseløse begjæret:

Vi tror det skal forløse oss, men det fanger oss.   
Som om vårt nei til Gud rammer hele vår evne til å si nei ... for vi arbeider aldri nok, tjener aldri nok, vet aldri nok, er aldri friske og vakre nok, vi får aldri sterke nok opplevelser, vi blir aldri tilfredsstilt nok, vi blir aldri beundret nok, vi får aldri nok makt

Kristen tro har ikke noe problem med aner kjenne verdien av skapte goder -   
av sex, mat, musikk, vin, penger eller materielle ting … problemet oppstår når *vi gjør* ***godene til guder,* og sentrerer vårt liv rundt dem.** Når *something becomes everything*, og vi tror det kan finnes frelse i sex, mat, kropp, skjønnhet, kunnskap, makt, opplevelser, penger, klær, anerkjennelse, suksess.   
  
Når goder blir guder, så kan vi bli helt hekta, som slaver.   
Har du opplevd det? Opplever du det?  
  
Avhengighet angår jo ikke bare alkoholikeren som sjangler gjennom parken, eller den narkomane som står med knekken i beina utenfor Jernbarnetorget. De er bare en veldig tydelig utgave av som foregår i oss alle:  
At vi binder oss til ting, til relasjoner, til handlinger, til ideer, og mange andre ting.   
Vi vil eie, eller bli eid.

Har du sett Trainspotting? Den handler om Renton, som er avhengig av heroin. I den legendariske åpningsscenen løper Renton gjennom Edinburghs gater, til en monolog som handler om hvor ufattelig mange ting i livet man må velge: *Choose life...choose a job....choose a career,...choose a family..choose a big television...*og listafortsetter, hvorpå Renton avslutter med å si:

*Men hvorfor skal jeg velge alt dette? Jeg velger å ikke velge. Hva grunnen til det er? Det finnes ingen grunner. Hvem trenger grunner når du har heroin?*

Renton velger slaveriet foran friheten, fordi friheten kan være skremmende.

En psykiater som heter Gerald May, skriver at alle former for avhengighet, i bunn og grunn prøver på det samme: **Å ta bort angsten ved å være et fritt menneske.**

Så sier han at løsningen på vår avhengighet, ikke er å prøve å mestre den!   
*It is the very nature of addiction to feed on our attempts to master it,* skriver han. Å tro at vi kan finne en metode, en medisin, som kan fri oss helt fra avhengighet, er dømt til å feile fordi det baserer seg på tanken om at *vi er vår egen løsning*. Friheten finnes ikke i uavhengigheten, fordi den er en illusjon.  
  
Nei, det er bare en eneste kraft i universet som kan behandle avhengigheten, og det er nåde. For dr.May er ikke dette en teologisk frase, det er hans praksiserfaring som psykiater over 30-40 år. Ok, men hvordan da ... hva mener han, egentlig?

May har mye å si om nåde, men det viktigste, sier han, er kanskje at vi aldri kan få helt has på den. Vi kan søke den, være åpne for den, men den kan aldri bli en metode. Fordi nåden er like fri som Gud selv.

Og det er kanskje bare sånn den også kan sette oss fri? For er det et kjennetegn nåden har, så er det at den kommer når vi minst venter det.

Den er der,   
når selvforakten vår roper som aller høyest, og alle våre løfter om å skjerpe oss har raknet igjen og igjen og igjen.   
Den er der når vår vi knapt føler vi har noe selvrespekt igjen.

Den er der når vi føler oss splitta i to fordi: «ja, jeg vil slutte, men samtidig vil jeg ikke slutte, og hvem er jeg da?»   
Den er der når håpløshet er alt vi ser og vi tror ingenting nytter, og ingenting vil kunne endre seg.

May skildrer nåden som underjordisk strøm av kjærlighet, som *alltid* vil inn til oss.   
Og det er kanskje *nettopp når* våre barrikader og forsvarsverk er helt sønderskutt og slitt ned til grunnen, at denne kjærlighetsstrømmen kan få renne inn i dypet av vår sjel, slik at ordene fra Bibelen om at *ingenting* kan skille oss fra Guds kjærlighet i Kristus Jesus kan bli mer enn fine ord ...

.. og lære oss noe uendelig viktig og befriende:

Du er ikke Gud. Du er et menneske. Det betyr at du trenger hjelp.

Nåden minner oss om at  
uten hender som bærer, så går livet mitt til grunne.

uten et ansikt som ser meg, så fortviler jeg i ensomhet.

uten et liv som lytter, er jeg forlatt. Og da *drukner jeg* i mine avguder ...

Nåden løsner de sammenknytta hendene som vil holde livet fast,   
slik at livet i stedet kan tas imot:

*Kristi kropp, gitt for deg. Kristi blod, utøst for deg.*

Her blir alt stille.

Her rekkes vin og brød til alle sultne.

Her finner begjæret sin hvile.

Her er det nok til alle. ***Her er det nok.***   
Mens en lengtende Gud, med sårmerka hender, går mellom bordene,

og gleder seg.